Vervolging van Christene neem erg toe op Afrika-vastelandSomalië het weereens die derde plek op Geopende Deure Internasionaal se 2020-Wêreldwaarnemingslys gehaal vir die lande waar Christene die ergste vir hul geloof vervolg word. (Foto: Verskaf.) Altesaam 309 miljoen Christene oor die hele wêreld ervaar nou ernstige vervolging weens hul geloof, en dit is slegs onder die 50 lande wat Geopende Deure Internasionaal se jongste Wêreldwaarnemingslys gehaal het. Volgens Jan Gouws, direkteur van Geopende Deure Suider-Afrika, beteken dit ŉ skokkende een uit elke agt Christene wêreldwyd word vir hul geloof vervolg. Christene in altesaam 74 lande ervaar ŉ vlak van vervolging wat as uiterste vervolging, baie hoog of hoog gemeet word. Maroela Media het vroeër berig oor die organisasie se waarnemingslys vir 2021 wat op 13 Januarie bekendgestel is. Die algemene tendens in hierdie wêreldwye opname, wat monitor hoe moeilik dit is om as ŉ Christen te leef, wys dat die vervolging van Christene teen ŉ kommerwekkende tempo in Afrika toeneem en dat die Covid-19-pandemie diskriminasie teenoor Christene verder vererger het. Noord-Korea is reeds vir die 20ste jaar agtereenvolgens boaan dié lys. Hierdie land is sedert 2002 deurlopend aan die voorpunt van die rangorde as die land met die ergste vervolging van Christene. Kort op sy hakke is Afganistan in die tweede plek en Somalië in die derde plek. Die belangrikste veranderinge op die lys sedert Wêreldwaarnemingslys 2020 is: Hoe kan jy vervolgde Christene help? Volgens Gouws is die eerste ding waarvoor die meeste vervolgde Christene vra nie vir bystand, Bybels of ondersteuning nie, maar vir gebed. “Mense kan saam met ons broers en susters in Christus bid om hulle te ondersteun en te versterk te midde van die stygende vervolging wat hulle ervaar. “Om dié rede het Geopende Deure ŉ Wêreldwaarnemingslys-gebedskaart saamgestel wat luisteraars gratis op ons webwerf kan aflaai. Só kan ons ons geloofsfamilie in gebed ondersteun sodat hulle kan weet dat hulle nooit alleen is nie.” Die gebedskaart wys die top-50 lande vir 2021 en gee ook meer inligting en spesifieke gebedspunte. Laai die gebedskaart af by Opendoors.org.za.